KOMISIJAS ĪSTENOŠANAS REGULA (ES) 2023/149

(2023. gada 20. janvāris),

ar ko neatjauno darbīgās vielas benfluralīna apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,

tā kā:

(1) Ar Komisijas Direktīvu 2008/108/EK (2) benfluralīns kā darbīgā viela tika iekļauts Padomes Direktīvas 91/414/EEK (3) I pielikumā.

(2) Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām uz Regulas (EK) Nr. 1107/2009 pamata un ir norādītas Komisijas Īstenošanas regulas (ES) Nr. 540/2011 (4) pielikuma A daļas sarakstā.

(3) Darbīgās vielas benfluralīna apstiprinājums, kā norādīts Īstenošanas regulas (ES) Nr. 540/2011 pielikuma A daļā, zaudē spēku 2023. gada 28. februārī.

(4) Komisijas Īstenošanas regulas (ES) Nr. 844/2012 (5) 1. pantā norādītajā laikposmā un saskaņā ar minētā panta noteikumiem Norvēģijai, ziņotājai dalībvalstij, un Nīderlandei, otrai ziņotājai dalībvalstij, tika iesniegts pieteikums uz darbīgās vielas benfluralīna apstiprinājuma atjaunošanu.

(5) Pieteikuma iesniedzēji saskaņā ar Īstenošanas regulas (ES) Nr. 844/2012 6. pantu ziņotājai dalībvalstij, otrai ziņotājai dalībvalstij, Komisijai un Eiropas Pārtikas nekaitīguma iestādei (“Iestāde”) iesniedza nepieciešamo papildu dokumentāciju. Ziņotāja dalībvalsts atzina, ka pieteikums ir pilnīgs.

(6) Ziņotāja dalībvalsts, apspriedusies ar otru ziņotāju dalībvalsti, sagatavoja atjaunošanas novērtējuma ziņojuma projektu un 2017. gada 28. augustā to iesniedza Iestādei un Komisijai. Atjaunošanas novērtējuma ziņojuma projektā Norvēģija ierosināja benfluralīna apstiprinājumu neatjaunot.

(7) Iestāde publiskoja papildu kopsavilkuma dokumentāciju. Iestāde atjaunošanas novērtējuma ziņojuma projektu nosūtīja arī pieteikuma iesniedzējiem un dalībvalstīm komentāru sniegšanai un sāka ziņojuma sabiedrisko apspriešanu. Saņemtos komentārus Iestāde nosūtīja Komisijai.

(8) 2019. gada 27. septembrī Iestāde Komisijai nosūtīja secinājumu (6) par to, vai ir gaidāms, ka benfluralīns atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem.

(9) Iestāde secinājumā ir norādījusi uz vairākām bažām. Pirmām kārtām tā atklāja būtisku problēmu saistībā ar ilgtermiņa risku putniem un zīdītājiem, arī sekundāras saindēšanās risku sliekēdējiem putniem un zīdītājiem. Iestāde atklāja, ka būtiska problēma ir arī ilgtermiņa risks ūdens organismiem no benfluralīna, pat piemērojot riska mazināšanas pasākumus, un ilgtermiņa risks ūdens organismiem, ko rada metabolīti 371R un 372R. Visbeidzot, tā norādīja, ka nevar izslēgt piemaisījuma genotoksisko potenciālu, jo tehniskā specifikācija, tostarp šāda piemaisījuma līmenis, nav pamatots ar toksikoloģisko novērtējumu.

(10) Komisija aicināja pieteikuma iesniedzējus iesniegt piezīmes par Iestādes secinājumu. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzējus iesniegt piezīmes par atjaunošanas ziņojumu. Pieteikuma iesniedzēji piezīmes iesniedza, un tās tika rūpīgi izskatītas.

(11) 2021. gada 16. jūlijā Komisija pilnvaroja Iestādi pārskatīt iedarbības un riska novērtējumus attiecībā uz putniem, zīdītājiem un ūdens organismiem. Iestāde 2022. gada 25. augustā Komisijai nosūtīja atjauninātu secinājumu (7), kas apstiprināja iepriekšējā secinājumā paustās bažas. Komisija aicināja pieteikuma iesniedzējus iesniegt piezīmes par pārskatīto atjaunošanas ziņojumu. Pieteikuma iesniedzēji piezīmes iesniedza, un tās tika rūpīgi izskatītas.

(12) Neraugoties uz pieteikuma iesniedzēju izvirzītajiem argumentiem, nevarēja izslēgt bažas par aktīvo vielu un vienu no metabolītiem.

(13) Tātad nav konstatēts, ka attiecībā uz vismaz viena augu aizsardzības līdzekļa vienu vai vairākiem reprezentatīviem lietojumiem Regulas (EK) Nr. 1107/2009 4. pantā noteiktie apstiprināšanas kritēriji būtu izpildīti. Tāpēc darbīgās vielas benfluralīna apstiprinājumu ir lietderīgi neatjaunot.

(14) Tāpēc Īstenošanas regula (ES) Nr. 540/2011 būtu attiecīgi jāgroza.

(15) Dalībvalstīm būtu jādod laiks atsaukt benfluralīnu saturošu augu aizsardzības līdzekļu atļaujas.

(16) Ja attiecībā uz benfluralīnu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu piešķir pagarinājuma periodu, minētajam periodam būtu jābeidzas ne vēlāk kā 2024. gada 12. maijā.

(17) Komisijas Īstenošanas regula (ES) 2021/2068 (8) benfluralīna apstiprinājuma periodu pagarināja līdz 2023. gada 28. februārim, lai atjaunošanas procesu varētu paspēt pabeigt pirms minētās vielas apstiprinājuma perioda beigām. Ņemot vērā, ka lēmums par apstiprinājuma neatjaunošanu tiek pieņemts pirms minētā pagarinātā apstiprinājuma termiņa beigām, šī regula būtu jāsāk piemērot agrāk par minēto datumu.

(18) Šī regula neliedz iesniegt citu benfluralīna apstiprinājuma pieteikumu saskaņā ar Regulas (EK) Nr. 1107/2009 7. pantu.

(19) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas apstiprinājuma neatjaunošana Darbīgās vielas benfluralīna apstiprinājumu neatjauno.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikuma A daļā 188. rindu par benfluralīnu svītro.

3. pants Pārejas pasākumi Dalībvalstis atsauc to augu aizsardzības līdzekļu atļaujas, kuri kā aktīvo vielu satur benfluralīnu, līdz 2023. gada 12. augustam.

4. pants Pagarinājuma periods Ja dalībvalstis saskaņā ar Regulas (EK) Nr. 1107/2009 46. pantu piešķir pagarinājuma periodu, tas beidzas ne vēlāk kā 2024. gada 12. maijā.

5. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 20. janvārī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Direktīva 2008/108/EK (2008. gada 26. novembris), ar ko groza Padomes Direktīvu 91/414/EEK, iekļaujot tajā darbīgās vielas flutolanilu, benfluralīnu, fluazināmu, fuberidazolu un mepikvatu (OV L 317, 27.11.2008., 6. lpp.).

(3) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(4) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(5) Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.). Šī regula tika aizstāta ar Regulu (ES) 2020/1740, tomēr to turpina piemērot tādu darbīgo vielu apstiprinājuma atjaunošanas procedūrai, 1) kuru apstiprinājuma periods beidzas pirms 2024. gada 27. marta; 2) attiecībā uz kurām ar regulu, kas saskaņā ar Regulas (EK) Nr. 1107/2009 17. pantu pieņemta 2021. gada 27. martā vai vēlāk, apstiprinājuma periodu pagarina līdz 2024. gada 27. martam vai vēlākam datumam.

(6) EFSA. 2019. Conclusion on the peer review of the pesticide risk assessment of the active substance benfluralin. EFSA Journal 2019;17(10):5842. 34 lpp. doi:10.2903/j.efsa.2019.5842.

(7) EFSA. 2022. Conclusion on the peer review of the pesticide risk assessment of the active substance benfluralin. EFSA Journal 2022;20(9):7556, 36 lpp. doi:10.2903/j.efsa.2022.7556.

(8) Komisijas Īstenošanas regula (ES) 2021/2068 (2021. gada 25. novembris), ar ko attiecībā uz apstiprinājuma periodu pagarināšanu darbīgajām vielām benfluralīnam, dimoksistrobīnam, fluazināmam, flutolanilam, mekopropam-P, mepikvatam, metirāmam, oksamilam un piraklostrobīnam groza Īstenošanas regulu (ES) Nr. 540/2011 (OV L 421, 26.11.2021., 27. lpp.).